**ОБРАЗЛОЖЕЊЕ**

**I. УСТАВНИ ОСНОВ**

Уставни основ за доношење закона о потврђивању Споразума o узајамном укидању виза између Владе Републике Србије и Владе Соломонових Острва садржан је у члану 99. став 1. тачка 4. Устава Републике Србије, којим је прописано да Народна скупштина потврђује међународне уговоре када је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ СПОРАЗУМА**

Споразум o узајамном укидању виза између Владе Републике Србије и Владе Соломонових Острва потписан је у Њујорку, 25. септембра 2025. године. Министар спољних послова Марко Ђурић је учествовао на 80. заседању Генералне скупштине Уједињених Нација и приликом билатералног сусрета на маргинама овог заседања потписан је предметни споразум. У име Соломонових Острва Споразум је потписао министар иностраних послова и спољне трговине, Питер Шанел Аговак.

Односи између Републике Србије и Соломонових Острва су пријатељски, без отворених питања, али и даље неразвијени. Неопходно је проширење уговорно-правне регулативе. Дипломатски односи су успостављени 20. децембра 2021. године. Политички односи између две државе нису довољно развијени и до сада нису реализоване међудржавне посете на високом и највишем нивоу.

Соломонова Острва су 28. новембра 2018. године повукла признање једнострано проглашене независности тзв. „Косова”. Начелно подржавају очување територијалног интегритета и суверенитета Републике Србије, као и договорно и компромисно решење питања Косова и Метохије. Соломонова Острва су била уздржана приликом гласања о Резолуцији о Сребреници на заседању Генералне скупштине Уједињених Нација 23. маја 2024. године.

Наша страна је у мају 2024. године иницирала закључивање споразума о узајамном укидању виза имајући у виду да је Планом хармонизације визног режима Републике Србије са визним режимом Европске уније, који је Влада Републике Србије усвојила новембра 2023. године, предвиђено да ће Република Србија ускладити визни режим са визним режимом Европске уније када су у питању Соломонова Острва до краја 2025. године. Наиме, Соломонова Острва се налазе на такозваној „позитивној (белој) шенгенској” листи, односно њиховим држављанима није потребна виза ради преласка спољних граница Европске уније док им је виза потребна ради уласка у Републику Србију.

Споразумом је предвиђено да ће носиоци обичних пасоша две државе бити ослобођени обавезе прибављања виза за улазак, транзит и краћи боравак на територији државе друге стране у периоду до 90 дана, у било ком периоду од 180 дана. Уговорне стране су у обавези да прихвате своје држављане без било каквих других формалности. Свака страна може да откаже боравак држављанину друге Стране ако постоје оправдани разлози предвиђени њеним законом. Такође, свака страна може да суспендује Споразум у целини или делимично из разлога јавне безбедности, јавног реда и јавног здравља.

Закључење Споразума o узајамном укидању виза између Владе Републике Србије и

Владе Соломонових Острва о узајамном укидању виза допринеће развоју свеобухватних билатералних односа.

**III. ПРОЦЕНА ПОТРЕБНИХ ФИНАНСИЈСКИХ СРЕДСТАВА**

За спровођење закона о потврђивању Споразума o узајамном укидању виза између

Владе Републике Србије и Владе Соломонових Острва није потребно обезбеђивање средстава у буџету Републике Србије.